和米元章龍真行
作者：劉涇
朝代：宋

paragraphs: 秦火蕩焚天地赤，孔堂壞後無餘壁。
不知科斗六書文，化作龍蛇二王跡。
集賢他日作仙久，官姓篆章存歷歷。
自憐黄眼未親逢，一段因依徒奪魄。
元章揮灑早驚動，祕篋墨皇曾敬識。
孤標未要後生知，劣許下官論莫逆。
好奇舉世不多得，神物尤來終變易。
神鋒雙合會有時，真璽一飛無處覓。
頗聞祕篋作訛語，別有擾龍招異客。
不如乾沒歸去來，勝在箇家遭水厄。